**Fă-mă a ta**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Fă-mă a ta, pădure, mai naște-mă o dată,

Așează-ți prima rouă pe umerii mei verzi,

Să-mi înflorească tâmpla sub bolta fermecată

Și-apoi să vii, iubite, în mine să te pierzi.

Fă-mă a ta, secundă, oprește-mă în palme,

Desculță pe pământul prea reavăn și-ncercat

De trecerile tale ce niciodată calme

N-au fost, dar înțelege, să fugi e-așa păcat.

Oprește-te și leagă-ți o ancoră-n lumina

Fragilă ce străbate prin creanga mea ușor,

Să simți cum ți se-ngroapă-n poveste rădăcina...

Fă-mă a ta, iubite, să nu-mi mai fie dor!

- Tu te-ai născut din stele, deci pot cuprinde cerul

Ce-și picură cerneala cu stropi de chihlimbar

Pe foile de calcar unde-ngropăm misterul

Iubirii absolute, poemelor cu har.

Ești timpul meu de astăzi, secunda care vine

Să-nveșmânteze slova cu flori de liliac,

Îmi tipărești în suflet metafore aldine,

Te cânt și-n vis, iubito, te cânt când te dezbrac.

Te prind în palma serii prin fanta de lumină

Din care izvorăște al nemuririi vers,

Am traversat abisul și-aceeași rădăcină

O împărțim de-o vreme, același univers.

Liliana Trif Ioan Grigoraș